बसेडा में पंसारी की दुकान में भयंकर विस्फोट, आधा मकान क्षतिग्रस्त हुआ
Home > मुजफ्फरनगर > बसेडा में पंसारी की दुकान में भयंकर विस्फोट, आधा मकान क्षतिग्रस्त हुआ
मुजफ्फरनगर। थाना छपार क्षेत्र के गांव बसेडा में बीती रात पंसारी की एक दुकान में भयंकर विस्फोट होने से मकान का आधा हिस्सा क्षतिग्रस्त हो गया। सूचना पर...
Admin1 | Updated on:2018-11-10 18:15:13.0
मुजफ्फरनगर। थाना छपार क्षेत्र के गांव बसेडा में बीती रात पंसारी की एक दुकान में भयंकर विस्फोट होने से मकान का आधा हिस्सा क्षतिग्रस्त हो गया। सूचना पर पहुंची पुलिस ने दुकानदार को हिरासत में ले लिया। पुलिस के साथ विधि विज्ञान प्रयोगशाला की टीम भी वहां पहुंची और विस्फोट के कारणों की जांच पडताल की। गनीमत यह रही कि इस भयंकर विस्फोट में कोई हताहत नहीं हुआ।
जानकारी के अनुसार छपार थानाक्षेत्र के गांव बसेडा में बीती रात लगभग 9 बजे एक पंसारी की दुकान में भयंकर विस्फोट होने से आधा मकान क्षतिग्रस्त हो गया। गांव बसेडा में अंशुल पुत्र सुधीर की बीच बाजार में पंसारी की दुकान है तथा उपर ही उसका मकान भी बना हुआ है। दुकान में वह किरयाना के सामान के अलावा पंसारी का सामान भी बेचता है। इसी दुकान में कुछ कैमिकल व देशी दवाईयां भी बेची जाती थी। वह गंधक पोटाश की बिक्री भी करता है। बताया जा रहा है कि रात्रि लगभग 9 बजे जब उसकी दुकान बंद थी, तभी अचानक जोरदार धमाके के साथ विस्फोट हो गया, जिसमें मकान व दुकान की दीवार बुरी तरह क्षतिग्रस्त होकर गिर गई। रात्रि में अचानक विस्फोट होने से आसपास के लोगों के घर भी दहल गये ओर वह अपने घरों से भयभीत होकर बाहर निकल आये। सूचना मिलने पर छपार थानाध्यक्ष सुभाष सिंह राठौर, पुलिस टीम व विधि विज्ञान प्रयोगशाला की टीम के साथ वहां पहुंचे और जांच पडताल की। पुलिस ने दुकान मालिक अंशुल को हिरासत में ले लिया और मौके से जला हुआ विस्फोटक भी कब्जे में लिया है। दुकान मालिक का कहना है कि दुकान में रखे सिलेंडर में रिसाव होने के कारण विस्फोट हुआ है।